S-262/2008

Mál þetta, sem dómtekið var 11. þ.m., er höfðað með ákæru lögreglustjórans á höfuðborgarsvæðinu, útgefinni 26. febrúar 2008, á hendur A-kk-þgf Þ-kk-þgf E-kk-þgf, kt. 000000-0000, Álfheimum 46, Reykjavík.

Ákærða er gefin að sök „eftirtalin brot framin á árinu 2007 [...]:

1.

Umferðar- og fíkniefnalagabrot:

1. Fimmtudaginn 11. október ekið bifreiðinni JD-426 óhæfur til að stjórna henni örugglega vegna áhrifa ávana- og fíkniefna vestur Reykjanesbraut, þar til lögregla stöðvaði bifreiðina rétt vestan við Vífilstaðaveg í Garðabæ og fyrir að hafa í umrætt sinn haft í vörslum sínum 0,97 g og 15 töflur með vímuefninu MDMA og 1,74 g af hassi, sem lögregla fann við leit.

2. Að kvöldi mánudagsins 5. nóvember ekið bifreiðinni ND-617 óhæfur til að stjórna henni örugglega vegna áhrifa ávana- og fíkniefna og með [112] km hraða á klst., þar sem leyfður hámarkshraði er 70 km á klst, norður Reykjanesbraut, þar til lögregla stöðvaði bifreiðina við Molduhraun í Garðabæ og fyrir að hafa í umrætt sinn haft í vörslum sínum 3,53 g af amfetamíni, sem lögregla fann við leit.

Teljast brot þessi varða við 1. mgr. 37. gr., 1. og 2. mgr. 45. gr. a, sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006 og 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á MDMA og hassi, sbr. lög nr. 13/1985 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2.

Umferðarlagabrot, með því að hafa að kvöldi föstudagsins 19. október ekið bifreiðinni JD-426 óhæfur til að stjórna henni örugglega vegna áhrifa ávana- og fíkniefna, frá Flatahrauni við bensínafgreiðslustöðina Atlantsolíu, þar til lögregla stöðvaði bifreiðina við Flatahraun 11 í Hafnarfirði.

Telst brot þetta varða við 1. og 2. mgr. 45. gr. a., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.“

Í ákærunni er þess krafist að ákærði verði dæmdur til refsingar og til sviptingar ökuréttar. Þess er jafnframt krafist að hann sæti upptöku á þeim fíkniefnum sem í ákæru greinir.

I.

Ákærði hefur skýlaust játað að hafa gerst sekur um þá háttsemi sem honum er gefin að sök í málinu samkvæmt framansögðu. Hefur ákærði þannig gengist við því að hafa í þrígang á tímabilinu 11. október til 5. nóvember 2007 ekið bifreið óhæfur til að stjórna henni örugglega vegna áhrifa ávana- og fíkniefna og að auki yfir lögleyfðum hámarkshraða í eitt skipti af þessum þremur. Þá hefur ákærði viðurkennt að hafa haft þau fíkniefni í vörslum sínum sem tilgreind eru í tveimur fyrstu liðum ákæru. Er háttsemi ákærða réttilega heimfærð til refsiákvæða í ákærunni.

II.

Að því er varðar sakaferil ákærða er þess fyrst að geta að hann var með dómi 19. desember 2006 sakfelldur fyrir fjögur þjófnaðarbrot, umboðssvik, gripdeild, heimildarlausa töku bifreiðar í fjögur skipti, brot gegn lögum um ávana- og fíkniefni og fyrir að hafa í sjö skipti ekið bifreið sviptur ökurétti. Brot þessi framdi ákærði á tímabilinu 23. júní til 1. október 2006. Var honum gert að sæta fangelsi í 20 mánuði, en með þessum dómi var dæmd upp 12 mánaða skilorðsbundin fangelsisrefsing sem ákærði hlaut 13. febrúar 2006 fyrir nokkur þjófnaðarbrot, stórfelld eignaspjöll og fíkniefnabrot. Þessu til viðbótar hefur ákærði tvívegis, það er 24. apríl og 25. október 2006, gengist undir sektagreiðslu fyrir að aka bifreið yfir lögleyfðum hámarkshraða, en í fyrra skiptið var hann að auki sviptur ökurétti í 5 mánuði. Þá var ákærða með dómi 7. júní 2006 gerð sektarrefsing fyrir fíkniefnabrot og 12. apríl sama ára gekkst hann undir greiðslu sektar fyrir slíkt brot. Á sakavottorði ákærða eru og tilgreindar fjórar lögreglustjórasáttir frá 4. september 2006 fyrir akstur bifreiðar sviptur ökurétti. Loks var ákærði með dómi 21. september 2007 sakfelldur fyrir þjófnað, fjársvik, nytjastuld og eignaspjöll, en ekki gerð sérstök refsing.

Ákærða var 24. september 2007 veitt skilorðsbundin reynslulausn í tvö ár á óafplánuðum 300 daga eftirstöðvum refsingar samkvæmt framangreindum héraðsdómi 19. desember 2006. Með þeim brotum sem hann er nú sakfelldur fyrir rauf hann skilyrði reynslulausnarinnar, sbr. 2. mgr. 64. gr. laga nr. 49/2005 um fullnustu refsinga. Verður ákærða nú ákveðin refsing í einu lagi með hliðsjón af þeirri refsingu sem óafplánuð er samkvæmt framansögðu, sbr. 1. mgr. 65. gr. laganna og 60. gr. almennra hegningarlaga nr. 19/1940, enda þykja ekki vera efni til að láta reynslulausnina standa óhaggaða. Þykir refsing ákærða samkvæmt þessu og með hliðsjón af 77. gr. almennra hegningarlaga og sakaferli hans hæfilega ákveðin fangelsi í 11 mánuði.

Með vísan til 1. og 4. mgr. 102. gr. umferðarlaga nr. 50/1987, sbr. 18. gr. laga nr. 66/2006, verður ákærði sviptur ökurétti í 20 mánuði frá birtingu dóms þessa að telja.

Fallist er á upptökukröfu ákæruvalds svo sem hún er sett fram í ákæru, sbr. 6. mgr. 5. gr. laga nr. 65/1974 um ávana- og fíkniefni.

Ákærði verður dæmdur til að greiða allan sakarkostnað málsins samkvæmt yfirliti sækjanda um sakarkostnað og ákvörðun dómsins um þóknun til skipaðs verjanda, sem ákveðin er að meðtöldum virðisaukaskatti eins og nánar greinir í dómsorði.

Þ-kk-nf I-kk-nf N-kk-nf héraðsdómari kvað upp dóm þennan.

D ó m s o r ð :

Ákærði, A-kk-nf Þ-kk-nf E-kk-nf, sæti fangelsi í 11 mánuði.

Ákærði er sviptur ökurétti í 20 mánuði frá birtingu dóms þessa að telja.

Ákærði sæti upptöku á 3,53 g af amfetamíni, 0,97 g og 15 töflum af MDMA og 1,74 g af hassi, sem hann hafði í vörslum sínum 11. október og 5. nóvember 2007 og lögregla lagði þá hald á.

Ákærði greiði 508.845 krónur í sakarkostnað, þar með talda þóknun skipaðs verjanda síns, H-kk-ef I-kk-ef hæstaréttarlögmanns, 56.025 krónur.

Þ-kk-nf I-kk-nf N-kk-nf